b'\n_START_ARTICLE_\nBiologin\xc4\x97s \xc4\xafvairov\xc4\x97s konvencija\n_START_PARAGRAPH_\nBiologin\xc4\x97s \xc4\xafvairov\xc4\x97s konvencija yra tarptautin\xc4\x97 sutartis, kuria siekiama apsaugoti biologin\xc4\x99 \xc4\xafvairov\xc4\x99 ir u\xc5\xbetikrinti darn\xc5\xb3 jos naudojim\xc4\x85. Konvencija buvo pateikta pasira\xc5\xa1ymui 1992 m. bir\xc5\xbeelio 5 d. Jungtini\xc5\xb3 Taut\xc5\xb3 Aplinkos ir pl\xc4\x97tros konferencijoje, o \xc4\xafsigaliojo kit\xc5\xb3 met\xc5\xb3 gruod\xc5\xbeio 29 d. \xc5\xa0iuo metu j\xc4\x85 yra pasira\xc5\xa1iusios ir ratifikavusios 193 \xc5\xa1alys.\n_START_SECTION_\nIstorija\n_START_PARAGRAPH_\n1988 m. lapkrit\xc4\xaf ir 1989 m. gegu\xc5\xbe\xc4\x99 Jungtini\xc5\xb3 Taut\xc5\xb3 Aplinkos apsaugos programos iniciatyva buvo sudarytos dvi darbin\xc4\x97s ekspert\xc5\xb3 grup\xc4\x97s, tyrusios biologin\xc4\x99 \xc4\xafvairov\xc4\x99 pasaulyje ir j\xc4\x85 apsaugan\xc4\x8dios tarptautin\xc4\x97s sutarties poreik\xc4\xaf. Per ateinan\xc4\x8dius metus buvo paruo\xc5\xa1tas konvencijos tekstas, d\xc4\x97l kurio galutinio varianto susitarta 1992 m. gegu\xc5\xbe\xc4\x97s 22 d. Nairobyje vykusios konferencijos metu. Pasira\xc5\xa1ymui sutartis buvo pateikta t\xc5\xb3 pa\xc4\x8di\xc5\xb3 met\xc5\xb3 bir\xc5\xbeelio 5 d. Rio de \xc5\xbdaneiro konferencijoje, o \xc4\xafsigaliojo 1993 m. gruod\xc5\xbeio 29 d. \xe2\x80\x93 pra\xc4\x97jus 90 dien\xc5\xb3 po trisde\xc5\xa1imtos \xc5\xa1alies ratifikacijos.\n_START_SECTION_\nRatifikavusios \xc5\xa1alys\n_START_PARAGRAPH_\nKonvencij\xc4\x85 yra ratifikavusios visos Jungtini\xc5\xb3 Taut\xc5\xb3 nar\xc4\x97s, i\xc5\xa1skyrus Andor\xc4\x85, Vatikan\xc4\x85 ir JAV.\n_START_SECTION_\nKonvencijos \xc4\xafkurtos institucijos\n_START_PARAGRAPH_\n\xc5\xa0ali\xc5\xb3 nari\xc5\xb3 konferencija (COP) yra konvencijos valdomasis organas, veikiantis periodini\xc5\xb3 susitikim\xc5\xb3, kuriuose priimami pagrindiniai nutarimai, principu. Ligi \xc5\xa1iol yra surengta 10 konferencij\xc5\xb3, jos vyksta kas dveji metai._NEWLINE_Konvencijos 25 straipsnio pagrindu buvo \xc4\xafkurtas Pagalbinis mokslinis, techninis ir technologinis patariamasis organas, teikiantis informacij\xc4\x85 sutarties \xc4\xafgyvendinimo klausimais. Jis susideda i\xc5\xa1 \xc5\xa1ali\xc5\xb3 nari\xc5\xb3 atstov\xc5\xb3 ir turi savus reguliarius susitikimus, kuri\xc5\xb3 paskutinis vyko 2010 m. gegu\xc5\xbe\xc4\x99 Nairobyje._NEWLINE_Be dviej\xc5\xb3 pagrindini\xc5\xb3 institucij\xc5\xb3 veikia ir keturios specializuotos darbin\xc4\x97s grup\xc4\x97s: 2010 m. tiksl\xc5\xb3 \xc4\xafgyvendinimo per\xc5\xbei\xc5\xabros; Prieigos ir naudos dalinimosi; 8-tojo straipsnio; Saugom\xc5\xb3 teritorij\xc5\xb3.'